胡九齡畫牛歌
作者：劉敞
朝代：宋

paragraphs: 書契已來有繪事，畫牛著牛今始二。
胡生戴氏雖異時，形似之間實兄弟。
鬼神易寫狗馬難，古人舊語乃信然。
不爾寥寥千萬年，筆墨曠絕無比肩。
胡生曾畫百一牛，變態曲盡稱爲尤。
翰林主人題辭古，四海文士歌賦優。
俗情護前喜排後，此事戴嵩未曾有。
會知誦玩無已時，畫與胡生俱不朽。